A Bizottság határozata

(2003. június 20.)

a majomhimlő-vírust érintő egyes védőintézkedésekről

(az értesítés a C(2003) 1953. számú dokumentummal történt)

(EGT vonatkozású szöveg)

(2003/459/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 96/43/EK tanácsi irányelvvel [1] módosított, a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, a 90/425/EGK és a 90/675/EGK irányelv módosításáról szóló, 1991. július 15-i 91/496/EGK tanácsi irányelvre [2], és különösen annak 18. cikke (1) bekezdésére,

mivel:

(1) Az Amerikai Egyesült Államok bizonyos részein megerősítették a majomhimlő-fertőzés előfordulását.

(2) Az Amerikai Egyesült Államokban az illetékes hatóságok megállapításai jelzik annak lehetőségét, hogy a prérikutyák fertőződése az afrikai esőerdők olyan övezetéből behozott, nem háziasított rágcsálófajokkal (gambiai óriáspatkány) való érintkezéshez kapcsolódik, ahol a betegség endémiás.

(3) Az endémiás övezet ismert vírushordozó állatai az afrikai esőerdőkben élő mókusok és nem háziasított rágcsálófajok. A betegség nevével ellentétben a majmok és főemlősök csak ritkán fertőződnek meg, a fertőzött vírushordozó gazdaállatokkal kialakuló közvetlen vagy szoros kapcsolat révén.

(4) A majomhimlő olyan zoonózis, amely az Európai Unióban nincs jelen.

(5) Az Amerikai Egyesült Államokból származó vagy onnan érkező prérikutyákra való tekintettel helyénvaló a szükséges védőintézkedéseket közösségi szinten gyorsan elfogadni.

(6) Az Amerikai Egyesült Államokban fennálló helyzet elkerülése érdekében ezért helyénvaló a vírushordozó gazdafajok endémiás övezetből történő behozatalának felfüggesztése.

(7) Helyénvaló azonban meghagyni a tagállamok számára azt a lehetőséget, hogy a legutóbb az 1282/2002/EK rendelettel [3] módosított, a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK irányelv [4] keretében egyedi célokra engedélyezzék a behozatalt.

(8) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A tagállamok megtiltják az Amerikai Egyesült Államokból származó vagy onnan érkező prérikutyák (Cynomys sp.) behozatalát.

2. cikk

A tagállamok megtiltják az Szahara alatti afrikai régió harmadik országaiból származó vagy onnan érkező, nem háziasított rágcsálófajok és mókusok behozatalát.

3. cikk

Egy tagállam illetékes hatóságai a 92/65/EGK tanácsi irányelv 2. cikkében meghatározott, létesítmények között végzett behozatal keretében eltéréseket engedélyezhetnek az 1. és 2. cikkben előírt tilalomtól.

4. cikk

A tagállamok módosítják az általuk a behozatalra alkalmazott intézkedéseket, hogy azok megfeleljenek ennek a határozatnak, és az elfogadott intézkedéseket azonnal és megfelelően közzéteszik. Erről haladéktalanul tájékoztatják a Bizottságot.

5. cikk

Ezt a határozatot a betegség Amerikai Egyesült Államokban fennálló helyzete alakulásának fényében felülvizsgálják.

6. cikk

Ennek a határozatnak a tagállamok a címzettjei.

Kelt Brüsszelben, 2003. június 20-án.

a Bizottság részéről

David Byrne

a Bizottság tagja

[1] HL L 16., 1996.1.22., 3. o.

[2] HL L 268., 1991.9.24., 56. o.

[3] HL L 187., 2002.7.16., 3. o.

[4] HL L 268., 1992.9.14., 54. o.

--------------------------------------------------